Varaždin: Čelnici HDZ-a stavili su mandate na raspolaganje

Nakon što su u predsjednik varaždinskog HDZ-a i potpredsjednik te gradske stranačke organizacije pozvali Karamarka da odstupi u srijedu su stavili svoje mandate na raspolaganje

<p>Nakon što su u utorak <strong>predsjednik varaždinskog HDZ-a Damir Habijan i potpredsjednik te gradske stranačke organizacije Robert Gotić pozvali predsjednika HDZ-a Tomislava Karamarka da odstupi </strong>s mjesta prvog potpredsjednika Vlade, u srijedu su stavili svoje mandate na raspolaganje Gradskom odboru HDZ-a.</p><p>To je potvrdio prvi čovjek županijske organizacije HDZ-a i saborski zastupnik Anđelko Stričak, rekavši kratko da će se više o njihovoj sudbini znati nakon što o ponuđenim mandatima rasprave stranačka tijela, odnosno varaždinski Gradski odbor stranke. Nije precizirao kada će zasjedati Gradski odbor.</p><p>Habijan i Gotić su u utorak s konferencije za novinare pozvali Karamarka da podnese ostavku na mjesto prvog potpredsjednika Vlade, označivši taj čin jedinim izlazom iz trenutne loše političke situacije na nacionalnoj razini.</p><p>"Događaj koji je obilježio ne samo današnji dan, već i nekoliko proteklih tjedana u Republici Hrvatskoj je situaciji koja se tiče Vlade RH-a, odnosno problema u njenom funkcioniranju. Vidjeli ste da će se pokrenuti opoziv premijera Tihomira Oreškovića. Vrlo jasan je stav Predsjedništva HDZ-a Varaždin da je jedino rješenje krize, ono što su neki članovi HDZ-a već ranije rekli, da prvi potpredsjednik Vlade podnese ostavku", rekao je tada Habijan, koji smatra da nikakvo preslagivanje većine u Saboru ili eventualni novi izbori nisu opcija.</p><p><strong>Glavni tajnik HDZ-a Domagoj Milošević potom je Habijana i Gotića prozvao da ne prepoznaju odgovornost političkog trenutka te kazao kako očekuje njihove ostavke</strong>. "Žao mi je da neki ljudi u stranci, na lokalnoj razini ne prepoznaju odgovornost političkog trenutka. Imali su poluprivatan sastanak i očekujem njihove ostavke", kazao je Milošević.</p><p>Inače, Habijan u poslijepodnevnim satima u srijedu nije bio dostupan komentirati stavljanje svoga mandata na raspolaganje. On je novo lice na varaždinskoj političkoj sceni, jer je prije nekoliko mjeseci i službeno postao prvi čovjek varaždinskog HDZ-a nakon unutarstranačkih izbora, a do tada je obnašao funkciju povjerenika organizacije. Po zanimanju je pravnik, stručnjak za trgovačko i korporativno pravo.</p><p> </p>